Ísraelsmenn ganga að kjörborði í dag og kjósa sér nýtt þing. Þetta eru fjórðu þingkosningarnar í landinu á innan við tveimur árum. Kannanir hafa gefið kynna að Likud, flokkur Benjamins Netanyahus forsætisráðherra, fái flest atkvæði flokka sem bjóða fram í kosningunum, en þurfi samstarf við aðra til að mynda stjórn.
Að sögn fréttastofunnar AFP blasa við þrír möguleikar að kosningum loknum, að mynduð verði enn ein samsteypustjórn undir forystu Netanyahus, að andstæðingar Netanyahus sameinist gegn honum og myndi stjórn þrátt fyrir hugmyndafræðilegan ágreining eða að kjósa þurfi í fimmta skipti á stuttum tíma. Netanyahu, sem hefur verið við völd í Ísrael síðan 2009, hefur átt undir högg að sækja að undanförnu vegna ásakana um spillingu, sem hann vísar á bug. Hann er sagður vona að góður árangur við bólusetningar gegn COVID-19 styrki stöðu hans. Netanyahu myndaði fráfarandi stjórn með helsta keppinaut sínu, Benny Gantz og Blá/hvíta bandalaginu hans og sex öðrum flokkum. Fylgi Gantz og bandalagsins hefur hins vegar hrunið og margir snúið við honum baki fyrir að hafa farið í samstarf við Netanyahu. Yair Lapid, fyrrverandi fjármálaráðherra og leiðtogi Yesh Atid-flokksins, er nú talinn helsti keppinautur forsætisráðherrans. Hann sagði í morgun að landsmenn yrðu að velja á milli Yesh Atid eða ríkisstjórn undir forystu Netanyahus sem ala myndi á kynþáttafordómum og andúð á hinsegin fólki. Útgönguspár verða birtar þegar kjörstöðum verður lokað klukkan átta í kvöld að íslenskum tíma.
Þingkosningar eru í Ísrael í dag, hinar fjórðu á innan við tveimur árum. Búist er við að Likud, fokkur Benjamins Netanyahus forsætisráðherra, verði áfram stærstur að kosningum loknum.